Keywords

Summary



Keywords

1. Keskkond – Teatavate projektide keskkonnamõju hindamine – Direktiiv 85/337

(Nõukogu direktiiv 85/337, muudetud direktiiviga 97/11, artikli 2 lõige 1 ja artikli 4 lõige 1 ning I lisa punkt 10)

2. Keskkond – Teatavate projektide keskkonnamõju hindamine – Direktiiv 85/337

(Nõukogu direktiiv 85/337, muudetud direktiiviga 97/11, artikli 2 lõige 1 ja artikli 4 lõige 1 ning I lisa)

3. Keskkond – Teatavate projektide keskkonnamõju hindamine – Direktiiv 85/337

(Nõukogu direktiiv 85/337, muudetud direktiiviga 97/11, artikli 2 lõige 1 ja artikli 4 lõige 3 ning II ja III lisa)

Summary

1. Jäätmete kõrvaldamise mõiste direktiivi 85/337 teatavate riiklike ja eraprojektide keskkonnamõju hindamise kohta, mida on muudetud direktiiviga 97/11, tähenduses on iseseisev mõiste, millele tuleb anda tähendus, mis peab täielikult vastama selle teksti eesmärgile, milleks on, nagu nähtub selle artikli 2 lõikest 1, oma laadi, mahu või asukoha tõttu keskkonda oluliselt mõjutada võivate projektide mõju hindamine enne neile loa andmist. Järelikult tuleb seda mõistet, mis ei vasta direktiivis 75/442 jäätmete kohta, mida on muudetud direktiiviga 91/156 ja otsusega 96/350, sätestatud jäätmete kõrvaldamise mõistele, mõista laialt ehk selliselt, et see hõlmab kõiki tegevusi, mille tulemuseks on kas jäätmete kõrvaldamine selle kitsas tähenduses või nende taaskasutamine.

Seega kuulub rajatis, mis toodab biomassi ja jäätmetest saadud kütuse põletamise teel elektrit ja mille päevavõimsus on üle 100 tonni, direktiivi 85/337 I lisa punktis 10 nimetatud põletamise või keemilise töötlemise teel tavajäätmete kõrvaldamisega tegelevate rajatiste hulka. Niisuguse rajatisena peab enne sellele loa andmist hindama selle keskkonnamõju, kuna I lisas nimetatud projektide puhul tuleb läbi viia mainitud direktiivi artikli 2 lõikes 1 ja artikli 4 lõikes 1 sätestatud süsteemne hindamine.

(vt punktid 44 ja 45)

2. Liikmesriik, mis võtab vastu siseriiklikud õigusnormid, mis võimaldavad kõnealuse direktiivi I lisa kohaldamisalasse kuuluvate ohtlike jäätmete ja tavajäätmete taaskasutamise projektide puhul, mille päevavõimsus on üle 100 tonni, jätta läbi viimata keskkonnamõju hindamise menetluse, mis on ette nähtud selle direktiivi artikli 2 lõikes 1 ja artikli 4 lõikes 1, kui nende suhtes rakendatakse lihtsustatud menetlust direktiivi 75/442 jäätmete kohta, mida on muudetud direktiiviga 91/156 ja otsusega 96/350, artikli 11 tähenduses, rikub direktiivist 85/337, mida on muudetud direktiiviga 97/11, tulenevaid kohustusi.

(vt punkt 50)

3. Liikmesriikidel on võimalik kehtestada tingimusi ja/või künniseid, et määrata kindlaks, milliste direktiivi 85/337 teatavate riiklike ja eraprojektide keskkonnamõju hindamise kohta, mida on muudetud direktiiviga 97/11, II lisas loetletud projektide keskkonnamõju tuleb hinnata. Samas on liikmesriikidele antud kaalutlusruum piiratud kõnesoleva direktiivi artikli 2 lõikes 1 sätestatud kohustusega hinnata kõigi muu hulgas oma laadi, mahu või asukoha tõttu keskkonda oluliselt mõjutada võivate projektide keskkonnamõju. Järelikult peavad liikmesriigid nende kriteeriumide ja/või künniste kehtestamisel arvestama mitte üksnes projektide mahtu, vaid ka nende laadi ja asukohta. Lisaks peavad liikmesriigid direktiivi 85/337 artikli 4 lõikest 3 tulenevalt arvestama künniste või tingimuste kehtestamisel direktiivi III lisas sätestatud asjakohaseid valikutingimusi.

Järelikult, kuna keskkonnamõju hindamine, mis peab toimuma enne pädeva asutuse või pädevate asutuste otsuse tegemist, mis annab arendajale õiguse projekti teostamiseks, on välistatud nende rajatiste puhul, mis tegelevad jäätmete taaskasutamistoimingutega lihtsustatud menetluse alusel, siis ei võta siseriiklikud õigusnormid arvesse kõiki direktiivi 85/337 III lisas ette nähtud valikutingimusi. Sellest tulenevalt ei vasta siseriiklikes õigusnormides sätestatud tingimus, mis seob direktiivi 85/337 II lisa punkti 11 alapunkti b kohaldamisalasse kuuluvate taaskasutamisrajatiste keskkonnamõju hindamata jätmise üksnes kõnealuste lihtsustatud menetluste rakendamisega, kõnealuse direktiivi eelnimetatud tingimustele, kuna selle tulemusena võib keskkonda oma mahu või asukoha tõttu oluliselt mõjutada võivate projektide mõju keskkonnale jääda hindamata.

(vt punktid 53–55, 58, 59)